Vyfjarige dood na sy haarself skietDie huis in New Orleans waar die voorval plaasgevind het. ŉ Vyfjarige meisie is Sondag in New Orleans, Amerika, dood nadat sy haarself glo per ongeluk in die kop geskiet het. Laderika Smith (28), die kind se ma, is in hegtenis geneem en sal van medepligtigheid aan moord aangekla word, het die New Orleans-polisiedepartement in ŉ verklaring gesê, berig SkyNews. Beamptes is Sondagoggend net voor 11:00 ontbied nadat die kind geskiet is. Hulle het haar in die slaapkamer met ŉ skietwond aan haar kop aangetref. Sy is na ŉ hospitaal geneem, maar het later aan haar besering beswyk. “ŉ Voorlopige ondersoek dui daarop dat die kind alleen by die huis was en op ŉ manier die .38 rewolwer in die hande gekry het. Sy het haarself per ongeluk daarmee in die kop geskiet,” het die polisie in hul verklaring gesê. Smith het glo aan die polisie gesê sy het die kind in die huis toegesluit toe sy winkel toe is. Toe sy terugkeer het sy haar dogter in die slaapkamer met die skietwond aangetref. Die polisie het beslag gelê op die vuurwapen. ŉ Nadoodse ondersoek sal Maandag uitgevoer word.